Document ID: 32006D0384

DEĊIŻJONI TAL-KUMMISSJONI
tad-29 ta' Mejju 2006
li temenda d-Deċiżjoni tal-Kummissjoni 2006/135/KE fir-rigward ta' l-istabbiliment ta' żoni A u B f'ċerti Stati Membri minħabba tifqigħat ta' influwenza tat-tjur b'patoġeniċità għolja
(innotifikata taħt dokument numru C(2006) 2090)
(Test b'rilevanza għaż-ŻEE)
(2006/384/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat id-Direttiva tal-Kunsill 89/662/KEE tal-11 ta' Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikolari l-Artikolu 9(4) tagħha.
Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar, veterinarju u żootekniku, applikabbli għall-kummerċ intra-Komunitarju ta' ċerti annimali ħajjin u prodotti bil-ħsieb tat-tlestija tas-suq intern (2), u b'mod partikolari l-Artikolu 10(4) tagħha,
Wara li kkunsidrat ir-Regolament (KE) 998/2003 tas-26 ta' Mejju 2003 tal-Parlament Ewropew u tal-Kunsill dwar il-ħtiġijiet rigward is-saħħa ta' l-annimali li japplikaw għall-moviment mhux kummerċjali ta' l-annimali domestiċi u li jemenda d-Direttiva tal-Kunsill 92/65/KEE (3), u b'mod partikolari l-Artikolu 18 tiegħu,
Wara li kkunsidrat id-Direttiva tal-Kunsill 2005/94/KE ta' l-20 ta' Diċembru 2005 dwar miżuri Komunitarji għall-kontroll ta' l-influwenza tat-tjur u li tirrevoka d-Direttiva 92/40/KEE (4), u partikolarment l-Artikolu 66(2) tagħha,
Billi:
(1)
Id-Danimarka nnotifikat lill-Kummissjoni u l-Istati Membri l-oħra dwar tifqigħa ta' l-influwenza tat-tjur b'patoġeniċità għolja tal-vajrus A sottotip H5N1 fit-tjur ta' l-irziezet f'ċerti żoni tat-territorju tagħha u ħadet il-miżuri xierqa previsti fid-Deċiżjoni tal-Kummissjoni 2006/135/KE tat-22 ta' Frar 2006 dwar ċerti miżuri ta' protezzjoni konnessi ma' l-influwenza tat-tjur b'patoġeniċità għolja fil-Komunità (5).
(2)
Wara dik it-tifqigħa, id-Danimarka ħadet il-miżuri meħtieġa skond id-Deċiżjoni 2006/135/KE. Wara n-notifika ta' dawn il-miżuri, il-Kummissjoni eżaminathom bil-kollaborazzjoni ta' l-Istat Membru kkonċernat, u tinsab sodisfatta li ż-żoni A u B stabbiliti minn dak l-Istat Membru jinsabu f'distanza suffiċjenti mit-tifqigħa fit-tjur ta' l-irziezet. Huwa għalhekk meħtieġ li jiġu stabbiliti żoni A u B fid-Danimarka u jiġi ffissat iż-żmien għal tali reġjonalizzazzjoni.
(3)
Bil-konsiderazzjoni ta' l-Artikolu 2(4)(b) u (c) tad-Deċiżjoni 2006/135/KE u valutazzjoni finali tas-sitwazzjoni epidemjoloġika fir-rigward ta' l-influwenza tat-tjur b'patoġeniċità għolja ħafna tas-sottotip H5N1 f'ċerti partijiet ta'l-Iżvezja u l-Ġermanja, il-miżuri stabbiliti għal dawn iż-żoni skond l-Artikolu 2(2) ta' dik id-Deċiżjoni mhumiex iktar meħtieġa.
(4)
Huwa għalhekk xieraq li jiġu emendati l-Partijiet A u B ta' l-Anness I tad-Deċiżjoni 2006/135/KE kif jixraq.
(5)
Il-miżuri previsti f'din id-Deċiżjoni huma fi qbil ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Anness I għad-Deċiżjoni 2006/135/KE qed jinbidel bl-Anness għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, nhar id-29 ta' Mejju 2006.

Labels: 0
18
17
6